कहते हैं कि प्रेग्नेंसी के दौरान फल, सब्जी और दही का सेवन अपनी डाइट में जरूर करना चाहिए. लेकिन हर चीज की अति बुरी होती है. ऐसा नहीं कि आप गर्भावस्था में हर तरह की सब्जी और फल अपनी डाइट में शामिल कर सकते हैं. कई फल ऐसे हैं जिन्हें प्रेग्नेंट महिला को अपनी डाइट में शामिल करने से बचना चाहिए, क्योंकि ये बच्चे पर बुरा प्रभाव डाल सकते हैं. आज हम आपको बताने जा रहे हैं गर्भावस्था में कौन-से फल ऐसे हैं, जिन्हें आपको अपनी डाइट में शामिल करना चाहिए और किन फलों को नहीं. अनानास- ये एक ऐसा फल जो स्वादिष्ट होने के साथ सेहत को कई स्वास्थ्य संबंधी फायदे देता है. लेकिन ये गर्भवती महिलाओं के लिए फायदेमंद नहीं होता है. इसमें भरपूर मात्रा में ब्रोमेलेन पाया जाता है जो गर्भाशय के नर्म और मुलायम होने का एक कारण बन सकता है. इसके अधिक सेवन से गर्भवती महिला को दस्त और पेट से जुड़ी और भी कई समस्याएं हो सकती हैं. अंगूर- ये एक ऐसा फल है जो पेट में गर्मी पैदा करता है. ये मां और बच्चे दोनों के लिए फायदेमंद नहीं है. इसमें पाए जाने वाला रेस्वेराट्रोल नामक पदार्थ हॉर्मोन को असंतुलित करता है जो खतरनाक साबित हो सकता है. पपीता- इसमें पाए जाने वाला लेटैक्स नामक पदार्थ गर्भाशय को सिकोड़ता है जो मां और बच्चे दोनों के लिए खतरनाक है. करेला- इसमें पाए जाने वाले क्विनिन, सैपोनिक ग्लाइकोसाइड्स और मॉरोडिसिन गर्भाशय के लिए काफी खतरनाक पदार्थ होते हैं. इसके सेवन से गर्भवती महिला को जी-मिचलाना, दस्त और पेट में दर्द की शिकायत हो सकती है. गर्भावस्था के दौरान आप स्ट्रॉबैरी, अमरूद, चैरी, नाशपाती, कीवी, आम, तरबूज और संतरे के अलावा एवोकाडो जैसे फल और सब्जियों का सेवन कर सकते हैं. (आरएनएस)